На основу члана 10. и 37. Статута Града Ниша (''Службени лист Града Ниша'' број 88/2008 и 143/2016),

Скупштина Града Ниша, на седници одржаној \_\_\_\_\_\_\_\_\_\_\_, донела је

**О Д Л У К У**

**О ИЗМЕНАМА И ДОПУНАМА ОДЛУКЕ О ЈАВНИМ ПРИЗНАЊИМА ГРАДА НИША**

**Члан 1.**

У Одлуци о јавним признањима Града Ниша (''Службени лист Града Ниша'' број 96/2013 и 102/2014), у члану 2. став 1. алинеја 4. мења се и гласи:

„- НАГРАДА ГРАДА НИША ЗА КЊИЖЕВНОСТ ЗА ДЕЦУ И МЛАДЕ“.

После алинеје 8 додаје се нова алинеја 9, која гласи:

„- НАГРАДА “СВЕТИ ЦАР КОНСТАНТИН И ЦАРИЦА ЈЕЛЕНА““.

**Члан 2.**

Назив поглавља „**IVa НАГРАДА ДУШКО РАДОВИЋ“**“, мења се и гласи:

„IVa НАГРАДА ГРАДА НИША ЗА КЊИЖЕВНОСТ ЗА ДЕЦУ И МЛАДЕ“.

**Члан 3.**

У члану 21а речи: „Годишња награда „Душко Радовић““, замењују се речима: „Годишња награда Града Ниша за књижевност за децу и младе“.

**Члан 4.**

У члану 21б став 1., члану 21в став 1. и члану 21г став 1. речи: „награде „Душко Радовић“ замењују се речима „награде Града Ниша за књижевност за децу и младе“.

**Члан 5.**

Члан 21д мења се и гласи:

„Награда Града Ниша за књижевност за децу и младе се састоји од повеље и новчаног износа, чију висину, примерену условима времена у коме се награда додељује, на предлог жирија утврђује Градско веће.

Награду уручује Градоначелник на пригодној свечаности, која се одржава 23. априла, на Светски дан књиге“.

**Члан 6.**

У члану 30. став 3. и члану 31. став 3. речи „управи надлежној за послове образовања“ мењају се речима „секретаријату надлежном за послове образовања“.

**Члан 7.**

После члана 32. додаје се ново поглавље VIIIa, које гласи „VIIIа НАГРАДА „СВЕТИ ЦАР КОНСТАНТИН И ЦАРИЦА ЈЕЛЕНА““ и чланови 32а, 32б, 32в, 32г и 32д, који

гласе:

„Члан 32а

Годишња награда „Свети Цар Константин и Царица Јелена“ додељује се за постигнуте резултате у пословању у претходној години и за изузетан допринос локалном економском развоју Града Ниша.

Награда се додељује привредним друштвима, предузетницима, институцијама, удружењима или појединцима, са седиштем, односно пребивалиштем на територији Града Ниша.

Члан 32б

Награда “Свети Цар Константин и Царица Јелена“ додељује се у следећим категоријама:

- најбољем почетнику у пословању;

- највећем извознику;

- највећем послодавцу;

- најуспешнијем привредном друштву у категорији малих, средњих и великих

предузећа;

- за активности на пољу друштвено одговорног пословања;

- за највећи допринос локалном економском развоју.

Добитнику награде из члана 32а став 2. ове одлуке може се доделити само једна од награда из става 1. овог члана.

Члан 32в

Предлоге за доделу награде “Свети Цар Константин и Царица Јелена“, у категоријама предвиђеним чланом 32б став 1. ове одлуке, даје Канцеларија за локални економски развој и пројекте, а на основу званично објављених података релевантних институција и прибављених мишљења референтних струковних удружења.

Члан 32г

О додели награде “Свети Цар Константин и Царица Јелена“ одлучује комисија коју чине Градоначелник, Председник Скупштине Града Ниша, члан Градског Већа ресорно заудужен за област привреде, директор Привредне коморе Србије – Регионалне привредне коморе Нишавског, Пиротског и Топличког управног округа, председник Друштве економиста Ниша, председник Привредно-економског савета Града Ниша и начелник Канцеларије за локални економски развој и пројекте.

Административно–техничке и стручне послове у вези са доделом награде “Свети Цар Константин и Царица Јелена“ обавља Канцеларија за локални економски развој и пројекте.

Члан 32д

Награда се састоји се од плакете и пригодног поклона који симболизује привредне и друге специфичности Града Ниша.

Награду “Свети Цар Константин и Царица Јелена“ свечано уручује Градоначелник.“

**Члан 8.**

Ова одлука ступа на снагу осмог дана од дана објављивања у „Службеном листу Града Ниша“.

Број:

У Нишу,

**СКУПШТИНА ГРАДА НИША**

**ПРЕДСЕДНИК**

**Мр Раде Рајковић**

***О б р а з л о ж е њ е***

Одлуком о јавним признањима Града Ниша („Службени лист Града Ниша“, број 96/2013 и 102/2014), установљено је осам признања Града, прописани су услови и поступак доделе награда.

Директор Установе Нишки културни центар доставио је Секретаријату за културу и информисање иницијативу бр.271 од 10.3.2017. године за измену Одлуке о јавним признањима Града Ниша, у којој предлаже да се назив награде „Душко Радовић“ замени са „Годишња награда Града Ниша за књижевност за децу и омладину“. Као разлог измене наводи забрану законских наследника права Душана Радовића на коришћење имена овог писца.

У инцијативи се, такође, предлаже и да се као дан доделе награде одреди 23. април, Светски дан књиге.

У циљу усаглашавања са Статутом Града Ниша („Службени лист Града Ниша“, број 88/2008 и 143/2016) и Одлуком о градској управи града Ниша („Службени лист Града Ниша“, број 143/2016), у Одлуци о јавним признањима Града Ниша реч „управа“ замењује се речју „секретаријат“.

Канцеларија за локални економски развој и пројекте је иницирала установљење новог јавног признања - награде „Свети Цар Константин и Царица Јелена“, за постигнута достигнућа у пословању у претходној години којима се унапређује локални економски развој и промовишу улагање и привредне делатности у Граду. Као разлог наводи се потреба унапређења локалног економског развоја и повољног пословног окружења, подстицање конкурентности Града Ниша кроз иницирање локалне развојне политике, а у циљу доприноса стварању предуслова за повећање квалитета живота и економског развоја Града Ниша.

Годишња награда „Свети Цар Константин и Царица Јелена“ ће се додељивати привредним друштвима, предузетницима, институцијама, удружењима и појединцима, са седиштем, односно пребивалиштем на територији Града Ниша, у шест категорија. На предлог Канцеларије за локални економски развој и пројекте, награде ће додељивати комисија састављена од представника Града и стручњака из области привреде. Административно–техничке и стручне послове у вези са доделом награде „Свети Цар Константин и Царица Јелена“ ће обављати Канцеларија за локални економски развој и пројекте.

На основу изложеног, предлаже се доношење Одлуке o изменaмa и допунама Одлуке о јавним признањима Града Ниша.

**Секретаријат за културу и информисање**

**СЕКРЕТАР**

**Небојша Стевановић**

**Чланови**

**ОДЛУКЕ О ЈАВНИМ ПРИЗНАЊИМА ГРАДА НИША**

**који се мењају**

**Члан 2.**

Јавна признања Града Ниша су:

- НАГРАДА ГРАДА НИША "11. ЈАНУАР",

- НАГРАДА "БРАНКО МИЉКОВИЋ",

- НАГРАДА „СТЕВАН СРЕМАЦ",

- НАГРАДА „ДУШКО РАДОВИЋ“,

- ЗВАЊЕ ПОЧАСНОГ ГРАЂАНИНА НИША,

- ПОВЕЉА ЗАХВАЛНОСТИ,

- БЛАГОДАРНИЦА ГРАДА НИША "СВЕТИ САВА" и

- НАГРАДЕ НАЈБОЉИМ СТУДЕНТИМА.

**IVa НАГРАДА „ДУШКО РАДОВИЋ"**

(назив поглавља)

**Члан 21а**

Годишња награда „Душко Радовић" додељује се аутору првог издања најбоље књиге дечје прозе или поезије, објављене на српском језику у претходној години.

**Члан 21б**

Јавни позив за избор најбоље књиге дечје прозе или поезије и доделу награде „Душко Радовић" расписује Градоначелник јануара месеца, а објављује се на званичном сајту Града Ниша и у средствима јавног информисања.

Предлог за доделу награде, по јавном позиву жирију може поднети свако физичко или правно лице у року од месец дана од дана објављивања позива преко Нишког културног центра.

Уз предлог за доделу награда се прилажу примерци књиге дечје прозе или поезије којом се конкурише за награду.

Административно-техничке и стручне послове у вези са доделом награде обавља Нишки културни центар.

**Члан 21в**

Градоначелник именује жири за доделу награде „Душко Радовић", који се састоји од три члана из реда познатих књижевника и књижевних критичара на период од две продукцијске године.

Чланови жирија на конститутивној седници бирају председника жирија.

Жири је самосталан у раду и одлучивању.

**Члан 21г**

Жири врши избор најбоље књиге дечје прозе или поезије и доноси одлуку о додели награде „Душко Радовић".

Одлуку о додели награде жири доноси већином гласова.

**Члан 21д**

Награда „Душко Радовић'' се састоји од повеље и новчаног износа, чију висину, примерену условима времена у коме се награда додељује, на предлог жирија утврђује Градско веће.

Награду уручује Градоначелник на пригодној свечаности, која се одржава 29. новембра, на дан рођења Душка Радовића.

**Члан 30.**

Факултети Универзитета у Нишу доносе одлуку о најбољем студенту факултета.

О приговорима на одлуку о избору најбољег студента факултета одлучује надлежни орган факултета.

Одлука из става 1. овог члана са детаљним образложењем доставља се у писаном облику најкасније до 30. децембра текуће године управи надлежној за послове образовања.

**Члан 31.**

Награда дипломираним студентима се додељује студентима који су дипломирали са просечном оценом 10 у години која претходи години у којој се уручује награда.

Дипломирани студент II степена академских студија мора имати просечну оцену 10 у току студирања на I и II степену студија.

Факултети Универзитета у Нишу Управи надлежној за послове образовања, најкасније до 30. децембра текуће године достављају податке о студентима који су дипломирали у текућој години са просечном оценом 10 у току студија.

**После члана 32. додаје се ново поглавље VIIIa, које гласи „VIIIа НАГРАДА „СВЕТИ ЦАР КОНСТАНТИН И ЦАРИЦА ЈЕЛЕНА““ и чланови 32а, 32б, 32в, 32г и 32д**